## Pravilnik o sadržaju upisnika ustanova socijalne skrbi

### NN 52/2010 (28.4.2010.), Pravilnik o sadržaju upisnika ustanova socijalne skrbi

MINISTARSTVO ZDRAVSTVA I SOCIJALNE SKRBI

1281

Na temelju članka 80. stavka 2. Zakona o socijalnoj skrbi (»Narodne novine«, br. 73/97, 27/01, 59/01, 82/01, 103/03, 44/06 i 79/07) ministar zdravstva i socijalne skrbi donosi

PRAVILNIK

O SADRŽAJU UPISNIKA USTANOVA SOCIJALNE SKRBI

Osnovne odredbe

Članak 1.

Ovim Pravilnikom propisuje se sadržaj upisnika ustanova socijalne skrbi za centre socijalne skrbi, domove socijalne skrbi i centre za pomoć i njegu (u daljnjem tekstu: subjekt upisa) koji vodi ministarstvo nadležno za poslove socijalne skrbi (u daljnjem tekstu: ministarstvo) te način vođenja i upis podataka u upisnik.

Sadržaj upisnika

Članak 2.

Upisnik subjekta upisa iz članka 1. ovoga Pravilnika (u daljnjem tekstu: upisnik) sastoji se od evidencijskih listova i zbirke isprava.

Evidencijski list vodi se u elektroničkom obliku i u njega se upisuju podaci iz članka 6. ovoga Pravilnika o svakom subjektu upisa.

Zbirka isprava vodi se za svaki subjekt upisa.

Matični broj subjekta upisa

Članak 3.

Matični broj subjekta upisa je identifikacijski broj koji se subjektu upisa dodjeljuje upisom u upisnik iz članka 2. ovoga Pravilnika.

Jednom dodijeljeni matični broj subjektu upisa ne mijenja se niti se dodjeljuje nakon prestanka subjekta upisa nekom drugom.

Istom subjektu upisa može se dodijeliti novi matični broj samo u slučaju kada promijeni djelatnost i vrstu korisnika, a ranije dodijeljeni matični broj više se ne koristi.

Matični broj sastoji se od osmeroznamenkastog broja koji se sastoji od dva broja koja označavaju vrstu ustanove, dva broja koja označavaju podvrstu ustanove i četiri broja upisa, unutar vrste i/ili podvrste ustanove.

Članak 4.

Matični broj subjekta upisa vodi se ovisno o vrsti ustanove za:

– centre za socijalnu skrb,

– domove socijalne skrbi, i

– centre za pomoć i njegu.

Matični broj subjekta upisa za domove socijalne skrbi vodi se i prema vrstama korisnika.

Matični broj podružnice subjekta upisa

Članak 5.

Podružnica subjekta upisa ima matični broj koji se sastoji od matičnog broja subjekta upisa i podbroja podružnice.

Podbroj iz stavka 1. ovoga članka dodjeljuje se podružnici po redoslijedu upisa i ima četiri broja.

Podaci koji se upisuju

Članak 6.

U evidencijski list upisuju se sljedeći podaci:

1. matični broj subjekta upisa,

2. datum upisa,

3. naziv subjekta upisa,

4. OIB subjekta upisa,

5. sjedište subjekta upisa,

6. djelatnost subjekta upisa,

7. ime i prezime, adresa prebivališta i OIB osobe ovlaštene za zastupanje subjekta upisa,

8. podaci o osnivaču – tvrtka ili naziv i sjedište, odnosno ime i prebivalište osnivača,

9. rješenja o upisu/brisanju u sudskom registru (sud koji je izvršio upis/brisanje, broj i datum rješenja),

10. statusne promjene subjekta upisa,

11. razlog prestanka subjekta upisa,

12. podaci o podružnicama subjekta upisa:

– naziv podružnice,

– sjedište podružnice,

– djelatnost podružnice,

– rješenje o upisu/brisanju u sudski registar,

– ime i prezime, adresa prebivališta i OIB predstojnika/ce podružnice,

13. podaci o broju i vrsti korisnika doma/podružnice i obliku skrbi, utvrđeni rješenjem nadležnoga tijela u/izvan mreže djelatnosti socijalne skrbi,

14. podaci o odobrenom broju i vrsti korisnika u mreži djelatnosti socijalne skrbi za područje županije/Grada Zagreba, i

15. podaci o broju i vrsti korisnika u mreži djelatnosti socijalne skrbi za područje županije/Grada Zagreba, za koje je sklopljen ugovor o financiranju s pružateljem usluga.

Sadržaj zbirke isprava

Članak 7.

Zbirka isprava sadrži:

– preslike rješenja trgovačkog suda o upisu/upisu promjena ustanove u sudski registar i svim naknadnim promjenama,

– nacrt prvog statuta, statut potpisan od strane donositelja i sve izmjene i dopune statuta,

– odluku o imenovanju osobe ovlaštene za zastupanje/predstojnika podružnice,

– odobrenje za pružanje skrbi izvan vlastite obitelji, ukoliko je dom socijalne skrbi u mreži djelatnosti socijalne skrbi,

– rješenje nadležnoga tijela kojim se utvrđuje ispunjavanje propisanih uvjeta za početak rada doma socijalne skrbi, kao i sva naknadna rješenja u svezi nastalih promjena (za osnivanje podružnice, promjenu djelatnosti doma/ podružnice, proširenje kapaciteta doma/podružnice i slično), a po potrebi i druge akte.

Zbirka isprava sadrži kronološkim redom uložene isprave za svaki subjekt upisa, priložene uz evidencijski list.

Upis podataka u upisnik

Članak 8.

Upis u upisnik iz članka 2. ovoga Pravilnika obavlja se na zahtjev ustanove.

Uz zahtjev za upis u upisnik ustanova je obvezna priložiti sljedeću dokumentaciju:

– akt o osnivanju ustanove,

– rješenje o upisu ustanove u sudski registar,

– rješenje nadležnog tijela kojim se utvrđuje ispunjavanje propisanih uvjeta za početak rada ustanove,

– odobrenje za pružanje skrbi izvan vlastite obitelji ako je ustanova u mreži djelatnosti socijalne skrbi,

– nacrt statuta.

Uz zahtjev za upis promjene upisanih podataka iz članka 7. ovoga Pravilnika, ustanova je obvezna priložiti odgovarajuću dokumentaciju vezanu uz traženu promjenu.

Obveza obavještavanja o promjeni podataka

Članak 9.

Zastupnik/ca ustanove obvezan/na je podnijeti ministarstvu prijavu svake promjene podataka iz članka 6. ovoga Pravilnika u roku od 8 dana od dana upisa promjene u sudskom registru, odnosno u roku od 8 dana od pribavljanja rješenja kojim se utvrđuje ili mijenja broj ili vrsta korisnika ili djelatnost ustanove, te svaku promjenu navedenih podataka o kojima se vodi evidencija u evidencijskom listu.

Uvjerenje o upisu

Članak 10.

O izvršenom upisu/upisu promjene podataka iz članka 6. ovoga Pravilnika u upisnik ministarstvo izdaje uvjerenje.

Uvjerenje o upisu sadrži sljedeće podatke:

– naziv i sjedište ustanove,

– podaci o osnivaču,

– datum upisa i

– matični broj subjekta upisa u upisniku.

Uvjerenje o upisu promjene podataka sadrži sljedeće podatke:

– naziv i sjedište ustanove,

– podaci o osnivaču,

– datum upisa promjene,

– matični broj subjekta upisa u upisniku i

– upis promjene podataka.

Članak 11.

Danom stupanja na snagu ovoga Pravilnika prestaje važiti Pravilnik o sadržaju upisnika ustanova socijalne skrbi (»Narodne novine«, br. 79/98).

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/10-04/19

Urbroj: 534-07-10-1

Zagreb, 16. travnja 2010.

Potpredsjednik Vlade i
ministar zdravstva i socijalne skrbi
mr. Darko Milinović, dr. med., v. r.

Pravilnik, NN 52/2010-1281